Iohannis: Convoc mâine partidele la consultări și probabil seara voi anunța persoana desemnată pentru a forma un nou guvern / Dacă partidele nu doresc anticipate, voi insista pentru Guvern construit de și în jurul PNL

Presedintele Klaus Iohannis a declarat, miercuri seara, la Palatul Cotroceni, că va convoca mâine, la ora 12.00, partidele la consultări și probabil seara va anunța persoana desemnată pentru a forma un nou guvern. Președintele a spus că el susține în continuare anticipate, dar, dacă partidele nu doresc declanșarea acestora, va insista pentru Guvern construit de și în jurul PNL. „Mă voi implica și în continuare pentru a construi după alegerile parlamentare o majoritate solidă care să facă reforme”, a mai declarat Iohannis.

Declarațiile vin după ce guvernul Ludovic Orban a picat la moțiunea de cenzură inițiată de PSD și UDMR.

Declarațiile președintelui:

Vedem pe de o parte un guvern liberal care vine cu foarte mult entuziasm, cu foarte multă energie, confirmat de toate sondajele, un guvern care vrea să facă reforme, care să vină cu măsuri pentru România, pentru români. Pe scurt, un guvern care vrea să repună România în normalitate.

De cealaltă parte avem o majoritate în esență PSD-istă, supărată că a pierdut guvernarea, care se opune cu tot ce are acestor încercări de a îmbunătăți guvernarea.

Dacă urmărim discursul politic, vedem că guvernul liberal vrea reforme și să repare greșelile din ultimii trei ani, în timp ce PSD se împotrivește acestor reforme.

Iată că este o situație de așteptat după ce anul trecut s-a văzut că românii vor altceva. S-au săturat de Opoziție. PSD vrea înapoi la putere. Baronii roșii vor înapoi la banul public.

Azi s-au găsit suficienți care au votat moțiunea PSD pe o speță care ar fi îmbunătățit democrația.

Pe de altă parte, acum românii se uită la TV și se întreabă ce va fi.

Pot să vă spun foarte clar: lucrurile merg mai departe, instituțiile sunt solide, guvernul va rămâne în funcție cu ceva mai puține atribuții, guvernarea merge mai departe. Nu e cazul să credem că intrăm într-o situație foarte complicată.

Eu sunt garantul că instituțiile vor funcționa în continuare.

E nevoie de câțiva pași politici. Vor fi făcuți rapid. Voi convoca partidele la consultări mâine la ora 12.00. Mâine seară probabil voi anunța deja persoana desemnată pentru a forma un nou guvern.

Cum va continua politica guvernamentală? Eu sunt adeptul anticipatelor. Îmi doresc să intrăm într-o logică care duce la anticipate. Dacă însă constat că partidele parlamentare nu doresc acest lucru, atunci voi insista ca în continuare să fie votat un guvern cu o agendă reformatoare, construit de și în jurul PNL.

Este inadmisibil să pierdem timpul și nervii pentru că avem un PSD care nu dorește reforme, PSD să stea în opoziție, să se transforme într-un partid democratic și european.

Dar în acest moment soluția cea mai corectă pentru România e întoarcerea la electorat. Trebuie să avem alegeri parlamentare, să avem o majoritate care să sprijine reformele.

Avem resurse, avem partide care sunt construite democratic, care vor să se implice. Mă voi implica și în continuare pentru a construi după alegerile parlamentare o majoritate solidă care să facă reforme.

Primul pas a fost făcut spre anticipate, următorul pas va fi făcut mâine după consultări, după care voi reveni și vom discuta împreună despre pașii care trebuie făcuți în continuare.

Foto: Inquam Photos / Octav Ganea